Diari Oficial de la Generalitat Valenciana


Sumari del DOGV 3155, del 05-01-1998 (1997/13560)

ORDRE de 22 de desembre de 1997, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general, de transport de viatgers per carretera.
----------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/12/22/(3)/dof/vci/html**

### Dades del document

Número de DOGV
:   3155

Data del DOGV
:   05-01-1998

Secció del DOGV
:   I. DISPOSICIONS GENERALS

Número del document
:   1997/13870


Data del document
:   22-12-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE de 22 de desembre de 1997, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general, de transport de viatgers per carretera [97/A13049]
  
Les tarifes corresponents als serveis públics regulars permanents d'ús general, de transport de viatgers per carretera, són objecte d'una revisió anual per a l'adaptació d'aquelles als costos de cada servei, i això en compliment de la política tarifària de la Comunitat Valenciana.
  
Tenint en compte la competència exclusiva que la Generalitat Valenciana té en matèria dels transports terrestres, l'itinerari dels quals passe íntegrament dins dels seus límits territorials, per mitjà d'aquesta ordre es procedeix a la revisió de les tarifes dels serveis públics regulars permanents d'ús general, de transport públic de viatgers per carretera.
  
Per això, en ús de les atribucions que em confereix l'article 35.e de la Llei de Govern Valencià i el Decret 65/1991, de 15 d'abril, del Consell de la Generalitat Valenciana,
  
ORDENE
  
Article 1
  
S'autoritza un augment mitjà de l'1,5% de la tarifa partícip empresa dels serveis públics regulars permanents d'ús general, de transport de viatgers per carretera, per al 1998.
  
En les concessions que ja estigueren sotmeses amb anterioritat al procediment de revisió individualitzada i tingueren, per tant, determinada la seua estructura de costos, la Direcció General de Transports podrà autoritzar els augments resultants de l'actualització de la dita estructura de costos, fins a un màxim de l'1,50%.
  
En aquelles concessions que se sotmeten per primera vegada al procediment de revisió individualitzada, la Direcció General de Transports, en vista de la documentació aportada, podrà autoritzar els augments resultants dins dels límits aprovats i determinar l'estructura dels costos corresponent, que servirà de base a futures revisions tarifàries.
  
Article 2
  
Per al càlcul del suplement per aire condicionat s'aplicarà la següent fórmula en cada concessió:
  
Sai= 0,1315 + 0,1683T/365
  
Sent:
  
Sai: suplement per aire condicionat per viatger-km.
  
T: nombre mitjà de dies a l'any, en els quals la temperatura màxima mitjana supera els 20 graus centígrads en el trajecte de la concessió, d'acord amb les dades de l'Institut Nacional de Metereologia.
  
En el cas que no s'aplique aquest procediment, es podrà elevar fins a 0,7624 HME/viatger-km la quantitat que s'ha de percebre en concepte de suplement per aire condicionat en les expedicions realitzades amb l'equip en funcionament.
  
Les empreses que sol·liciten l'aplicació d'aquest suplement hauran d'adjuntar a la seua petició la relació de vehicles de què disposen dotats d'equip d'aire condicionat.
  
Article 3
  
El mínim de percepció s'estableix en 105 pessetes i es mantenen en la seua actual quantia aquells mínims de percepció vigents que superen l'esmentada quantitat. Les empreses concessionàries podran emetre bons, almenys de 10 viatges, amb un preu inferior al mínim de percepció.
  
Article 4
  
Per al 1998, les empreses concessionàries de serveis públics regulars de transport de viatgers, equipatges i encàrrecs per carretera, l'itinerari dels quals passe íntegrament pel territori de la Comunitat Valenciana, podran incrementar les seues tarifes d'acord amb el procediment següent:
  
1. En aquelles empreses que amb anterioritat ja s'hagueren acollit al procediment de revisió individualitzada, es procedirà a la revisió d'ofici de la seua fórmula polinòmica i fixació de l'augment resultant, tot això segons s'ha establit en l'article 1.
  
2. Les empreses concessionàries que desitgen procedir per primera vegada a la revisió individualitzada de les seues tarifes, o aquelles que, havent-ho fet amb anterioritat, vulguen una revisió de la seua fórmula polinòmica per considerar que aquesta ha sofrit modificacions substancials, hauran de sol·licitar la seua revisió i adjuntar a l'escrit de sol·licitud un estudi econòmic de cada concessió per a la qual es demana l'augment, i el quadre de descomposició de costos, el format del qual serà facilitat en els serveis territorials de la Direcció General de Transports.
  
Article 5
  
Les empreses concessionàries que es troben compreses en el número 2 de l'article anterior disposaran d'un termini de 60 dies, comptadors a partir de l'endemà de la publicació en el Diari Oficial de la Generalitat Valenciana d'aquesta ordre, per a presentar les sol·licituds de revisió tarifària davant de la Direcció General de Transports.
  
En el mateix termini, les empreses concessionàries podran sol·licitar, quan circumstàncies específiques ho aconsellen, l'aplicació de tarifes especials per als dies festius, cosa que podrà ser autoritzada per la Direcció General de Transports, si quedara justificada suficientment la dita aplicació.
  
Article 6
  
Les empreses que siguen titulars de diverses concessions, els serveis de les quals discórreguen principalment dins d'una mateixa comarca i tinguen tarifes viatgeres distintes per a cada una d'aquestes concessions, podran sol·licitar a la Direcció General de Transports la igualació de les seues tarifes, sempre que l'increment mitjà de totes aquestes no supere els límits que establits en l'article 1.
  
Article 7
  
A les empreses concessionàries que disposen de vehicles proveïts d'aire condicionat i que hagen sol·licitat amb anterioritat l'aplicació de suplement tarifari per aquest concepte, els serà revisat d'ofici aquest, d'acord amb la fórmula establida en l'article 2.
  
Aquelles empreses concessionàries que, disposant de vehicles amb aire condicionat, no hagueren sol·licitat amb anterioritat l'aplicació del corresponent suplement tarifari, podran instar la dita aplicació en el termini disposat en l'article 5 d'aquesta ordre.
  
Una vegada aprovats els esmentats suplements, en els quadres de tarifes exposades al públic hauran de constar els serveis amb vehicles dotats d'aire condicionat autoritzats per al cobrament del suplement tarifari per aquest concepte.
  
Article 8
  
Una vegada autoritzat l'augment corresponent per qualsevol dels procediments disposats en l'article 4 d'aquesta ordre, les empreses concessionàries hauran de sotmetre a aprovació dels serveis territorials de la Direcció General de Transports els quadres de tarifes d'aplicació, que comprendran totes les pujades autoritzades, inclosos els impostos corresponents, així com els suplements per aire condicionat i cànons d'estació, si és procedent. Així mateix, les esmentades empreses hauran de presentar per a la seua aprovació un quadre de tarifes que continga les que resulten d'aplicar la reducció corresponent a pensionistes o majors de 65 anys.
  
En presentar els referits quadres de tarifes, les empreses concessionàries podran sol·licitar al servei territorial de transports corresponent, l'arredoniment del preu total per a tots els bitllets. Aquest arredoniment s'aplicarà per excés al múltiple de cinc pessetes més pròxim, i, en cap cas, suposarà cap variació en les tarifes base autoritzades en cada concessió.
  
DISPOSICIONS FINALS
  
Primera
  
Queda derogada l'Ordre de 3 de gener de 1997, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general, de transports de viatgers per carretera.
  
Segona
  
La Direcció General de Transports dictaran les instruccions que, si és procedent, resulten necessàries per a l'execució i el desplegament d'aquesta ordre, que entrarà en vigor l'endemà de la seua publicació en el Diari Oficial de la Generalitat Valenciana.
  
València, 22 de desembre de 1997
  
El conseller d'Obres Públiques, Urbanisme i Transports,


Còpia Permalink ELI